**Par Pasaules Antidopinga aģentūras 2021.gada Pasaules Antidopinga kodeksa pieņemšanu projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir noteikt, ka Pasaules Antidopinga aģentūras 2021.gada kodekss (turpmāk – Kodekss), ar šiem noteikumiem tiek pieņemts un apstiprināts. Kodeksa pieņemšanu nodrošina Latvijas Antidopinga birojs (turpmāk - Birojs) un tas koordinē Kodeksā paredzēto saistību izpildi. Tāpat noteikumu projekts paredz, ka spēku zaudē Ministru kabineta 2019.gada 24.septembra noteikumi Nr.447 “Par Pasaules Antidopinga aģentūras 2015.gada Pasaules Antidopinga kodeksa pieņemšanu”, ar kuriem tika pieņemts 2015.gada Kodekss. Paredzēts, ka noteikumu projekts stāsies spēkā vienlaicīgi ar 2021.gada Kodeksu - 2021.gada 1.janvārī.Projekts stāsies spēkā atbilstoši Oficiālo publikāciju un tiesiskās informācijas likuma 7.panta otrajai daļai. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta iekārtas likuma 31. panta pirmās daļas 2.punktu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pasaules Antidopinga aģentūra Kodeksu pirmo reizi pieņēma 2003. gadā un tas stājās spēkā 2004. gadā. Līdz šim Kodekss ir grozīts četras reizes - 2009. gada 1. janvārī, 2015. gada 1. janvārī un 2018. gada 1. aprīlī un 2019.gada 1.jūnijā. 2017.gada 16.novembrī tika uzsākts 2015.gada Kodeksa un tā Starptautisko standartu pārskatīšanas process. 2021.gada Kodeksu apstiprināja Pasaules Antidopinga aģentūras valde 2019.gada 7.novembrī Pasaules Antidopinga aģentūras organizētajā piektajā pasaules konferencē par dopingu sportā. Kodeksa Preambulā ir minēts, ka pārskatītais 2021. gada Kodekss stājas spēkā 2021. gada 1. janvārī. Saskaņā ar KodeksaKodeksa 27.1.punkts Kodeksu piemēro pilnībā no 2021. gada 1. janvāra ("Spēkā stāšanās datums"). Papildus Kodeksa 25.1.4.pants nosaka, ka Kodeksa parakstītāji ne vēlāk kā līdz 2021. gada 1. janvārim groza savus noteikumus, lai iekļautu tajos 2021. gada Kodeksu, kas stājas spēkā 2021. gada 1. janvārī. Kodeksa parakstītāji visus turpmāk piemērojamos Kodeksa grozījumus īsteno viena (1) gada laikā pēc tam, kad tos ir apstiprinājusi Pasaules Antidopinga aģentūras dibināšanas valde. Savukārt saskaņā ar Kodeksa 25. panta 1. punkta 3. apakšpunktu jaunas vai mainītas saistības, kuras noteiktas Kodeksa parakstītājiem, automātiski stājas spēkā trīs (3) mēnešus pēc to apstiprināšanas, ja vien nav noteikts citādi. Turpretī 25. panta 1. punkta 4. apakšpunkts attiecas uz jaunām vai izmainītām saistībām, kuras noteiktas sportistiem vai citām personām un kuras pret atsevišķiem sportistiem vai citām personām var izpildīt tikai, izmainot attiecīgā parakstītāja (piemēram, starptautiskās federācijas) antidopinga noteikumus. Šā iemesla dēļ 25. panta 1. punkta 4. apakšpunkts paredz ilgāku laika posmu katram Kodeksa parakstītājam, lai tas pielāgotu savus noteikumus 2021. gada Kodeksam un veiktu visus nepieciešamos pasākumus, lai nodrošinātu, ka šie noteikumi ir saistoši attiecīgajiem sportistiem un citām personām. Apstiprinātais 2021.gada Kodekss Pasaules Antidopinga aģentūras mājaslapā tika publicēts 2019.gada 26.novembrī[[1]](#footnote-2), paredzot iespēju valstīm uzsākt nacionālās likumdošanas un normatīvā regulējuma pilnveidošanu un pielāgošanu, kā arī uzsākt nepieciešamo Kodeksa tulkošanu nacionālajā valodā. Birojs 2020.gada 26.martā ar Izglītības un zinātnes ministrijas starpniecību pieteica 2021.gada Kodeksa oficiālo tulkojumu Valsts valoda centram, saskaņā ar otrā semestra tulkojumu pieteikšanas kārtu, lai varētu nodrošināt tā pieņemšanu Latvijā. Pasaules Antidopinga aģentūra savā mājaslapā par oficiālo 2021.gada Kodeksa publicēšanas datumu norāda 2020.gada 15.jūniju[[2]](#footnote-3), tomēr pēc Kodeksa apstiprināšanas 2019.gada 7.novembrī Pasaules Antidopinga aģentūra veica vēl papildus labojumus un precizējumus 2021.gada Kodeksa tekstā 2020.gada 15.jūnijā un 24.septembrī. Informācija par 2020.gada 15.jūnijā veiktajiem grozījumiem Biroja rīcībā nonāca vien 2020.gada 23.oktobrī, un pēc operatīvas, visu ar 2021.gada Kodeksa saistīto dokumentu un standartu pārbaudes, un pēc Biroja lūguma, Pasaules Antidopinga aģentūras 2021.gada Kodeksa tekstā veikto grozījumu redakcijas Valsts valodas centrā tika pieņemts 28.oktobrī. Valsts valodas centrā tulkojums tika apstiprināts tulkošanai ārpus kārtas. Lai arī šīs izmaiņas, ko veica Pasaules Antidopinga aģentūra ir nelielas un pamatā domātas, lai 2021.gada Kodeksa un starptautiskos standartu tekstus salāgotu savā starpā, mazinātu neprecizitātes starp tiem, tomēr tās ir radījušas šķēršļus Veselības ministrijai un Birojam savlaicīgi nodrošināt normatīvā regulējuma izstrādi, kas paredzētu 2021.gada Kodeksa apstiprināšanu, jo tā apstiprināšanai ir nepieciešams pilns 2021.gada Kodeksa tulkojums nacionālajā valodā (latviešu valodā), kas atbilstu Pasaules Antidopinga aģentūras mājaslapā publicētājam tekstam angļu valodā. Valsts valodas centra oficiālo tulkojumu 2021.gada Kodeksam, iekļaujot visus Pasaules Antidopinga aģentūras veiktos precizējumus 2020.gada 15.jūnijā un 24.septembrī, Birojs saņēma tikai š.g. 17.novembrī, kad tulkojums tika arī nopublicēts Valsts valodas centra mājaslapā.[[3]](#footnote-4) Pēc oficiālā 2021.gada Kodeksa tulkojuma saņemšanas valsts valodā Veselības ministrija sadarbībā ar Biroju sagatavoja noteikumu projektu, lai nodrošinātu 2021.gada Kodeksa apstiprināšanu un tā stāšanos spēkā 2021.gada 1.janvārī. Izstrādātais noteikumu projekts paredz, ka ar to tiks pieņemts un apstiprināts 2021.gada Kodekss. Paredzēto saistību izpildi koordinēs Birojs. Kodekss, kā 2005. gada 19. oktobra UNESCO Starptautiskās konvencijas pret dopingu sportā (turpmāk – UNESCO Konvencija) papildinājums, kā tāds nerada nekādas starptautisko tiesību saistības dalībvalstīm, tomēr ir būtiski ņemt vērā faktu, ka Konvencijā minētās definīcijas ir jālieto Kodeksa ietvaros. Attiecīgi arī tādi tiesību aizsardzības līdzekļi, piemēram, kā lietas izskatīšana un apelācija tiek sasaistīta ar Kodeksu. Tas nozīmē, ka UNESCO Konvencijas mērķi, tai skaitā tiesību aizsardzības līdzekļus, sasniegt iespējams vienīgi caur pašu Kodeksu, kā Konvencijas iztulkošanas līdzekli. Tādējādi Kodeksam nav tikai ieteikumu raksturs. Kā redzams arī caur citiem UNESCO Konvencijas pantiem, tieši Kodeksa principi ir tie caur kuriem tiek koordinēta cīņa pret dopingu sportā[[4]](#footnote-5), veiktas dopinga kontroles[[5]](#footnote-6), tiek veidots izglītības programmas saturs[[6]](#footnote-7) un īstenota pētniecība[[7]](#footnote-8). Bez tam ,ratificējot UNESCO Konvenciju, dalībvalstis pievienojas Kodeksa principiem, kas pamato atbilstošu pasākumu[[8]](#footnote-9) ieviešanu UNESCO Konvencijas mērķu sasniegšanai[[9]](#footnote-10). Viens no Kodeksa Preambulā ietvertajiem Kodeksa mērķiem ir nodrošināt, ka visas ieinteresētās puses piekrīt darboties atbilstoši Kodeksam un Starptautiskajiem standartiem un, ka jebkādi veiktie pasākumi antidopinga programmas ietvaros tiek veikti atbilstoši Kodeksam, Starptautiskajiem standartiem, proporcionalitātes principiem un cilvēktiesībām. Līdz ar to, arī Kodeksā ir noteikta daļa pantu, kuru pārņemšana nacionālā līmenī ir obligāta, kas tikai norāda uz to, ka pievienošanās Kodeksa principiem caur UNESCO Konvencija ratificēšanu nav pietiekama, lai noteiktu, ka valsts antidopinga sistēma ir atbilstoša Kodeksa prasībām. UNESCO Konvencijā tiek noteikts, ka valstīm ir jāpievienojas Kodeksa principiem un ka pats Kodekss ir tikai Konvencijas papildinājums un nerada saistošu spēku un tiešu piemērojamību. Tomēr Pasaules Antidopinga aģentūra ir izstrādājusi *“Model rules*”[[10]](#footnote-11), kuri praktiski ir Kodeksa sagatave pieņemšanai nacionālajā regulējumā, kur tiek norādīti Kodeksa panti, kuri nav grozāmi, kā arī panti, kuros katrai valstij tiek dota iespēja noteikt nedaudz savādāku regulējumu nekā to paredz Kodekss. Brīdī, kad tika konstatēts, ka *“Model rules”* neatbilst Latvijas juridiskajai sistēmai un šāda veida dokumentu nacionālajā tiesību sistēmā Latvijā nav iespējams pieņemt, tika meklēti un izvērtēti citi iespējamie varianti, kā nodrošināt būtisku Kodeksa prasību, lai atzītu Latvijas antidopinga sistēmu par Kodeksam atbilstošu. Latvijā pastāvošā tiesiskā sistēma neparedz iespēju antidopinga organizācijām pašām izdot normatīvos aktus, jo normatīvo aktu izdošana ir likumdošanas un izpildvaras kompetencē. Iespējas antidopinga noteikumus izdod antidopinga organizācijai ir tikai tādās sporta sistēmās, kurās starp antidopinga organizāciju un sportistiem, sporta organizācijām ir privāttiesiskas, līgumiskas saistības un sportists šos noteikumus apņemas ievērot uz civiltiesiskas vienošanās pamata, kā piemēram Vācijā[[11]](#footnote-12). Izvērtējot iespējamo Latvijas situācijai atbilstošāko risinājumu, tika pieņemts lēmums par Nacionālo antidopinga noteikumu izstrādi un pieņemšanu[[12]](#footnote-13) un paša Kodeksa apstiprināšanu[[13]](#footnote-14) ar Ministru kabineta noteikumiem, lai dotu tiešu piemērojamību Kodeksam un spētu nodrošināt atsauces uz Kodeksa pantiem nevis tos pārrakstītu Nacionālajos antidopinga noteikumos. Vienlaikus arī Kodeksa Preambula uzliek par pienākumu ievērot Starptautiskos standartus un tehniskos dokumentus. UNESCO konvencijai pielikumos ir pievienoti Terapeitiskās lietošanas izņēmumu noteikšanas standarti un Starptautiskais laboratorijas standarts un kā papildinājums ir pievienots Starptautiskais pārbaužu standarts, bet Pasaules Antidopinga aģentūra ir pieņēmusi vēl vairākus Starptautiskos standartus, kā arī tehniskos dokumentus, kuru ievērošana ir obligāta, bet UNESCO konvencija to neparedz, kā piemēram Starptautiskais rezultātu pārvaldības standarts, Starptautiskais izglītības standarts, Starptautiskais privātuma un personas datu aizsardzības standarts, Parakstītāju starptautiskais kodeksa ievērošanas standarts[[14]](#footnote-15) u.c. Līdz ar to, nav konstatējams, ka ar UNESCO konvencijas ratificēšanu Latvija ir izpildījusi pilnībā visas prasības, kuras saistītas ar antidopinga jomu, tādējādi ir nepieciešams Ministru kabinetā pieņemt Kodeksu, lai nodrošinātu, tā piemērojamību.Saskaņā ar 2021.gada Kodeksu un tajā veiktajiem papildinājumiem ir konstatējamas vairākas izmaiņas. Veicot Kodeksa pārskatīšanu, tika pārskatīti arī Starptautiskie standarti. Klāt jau esošajiem Starptautiskajiem standartiem- Pārbaužu un izmeklējumu starptautiskais standarts, Terapeitiskās lietošanas atļaujas starptautiskais standarts, Aizliegto vielu un metožu starptautiskais standarts, Parakstītāju starptautiskais kodeksa ievērošanas standarts, Laboratoriju starptautiskais standarts, Starptautiskais privātuma un personas datu aizsardzības standarts, spēkā 2021.gada 1.janvārī stāsies divi jauni standarti– Starptautiskais izglītības standarts[[15]](#footnote-16) un Starptautiskais rezultātu pārvaldības standarts[[16]](#footnote-17). Būtiskākās 2021.gada Kodeksa izmaiņas ir apkopotas Pasaules Antidopinga aģentūras izstrādātā 2021.gada Kodeksa un starptautisko standartu izstrādes un īstenošanas rokasgrāmatā[[17]](#footnote-18) un paredz šādas izmaiņas:* tiek mainīts fokuss no ētikas, godīgas spēles un godīguma, uzstādot kā galveno vērtību veselību, kas norāda arī uz kopējo antidopinga jomas prioritāro vērtību maiņu;
* tiek noteikts, ka ne tikai līdzdalība, bet arī līdzdalības mēģinājums ir uzskatāms kā antidopinga noteikumu pārkāpumu;
* tiek noteikts, ka sākot ar 2021.gadu aizliegto vielu un metožu sarakstā norādītās aizliegtās metodes tiks izdalītas kā īpašas metodes, kas līdz šim tika uzskatītas par metodēm, kuras nav īpašas;
* tiek veiktas vispārīgas izmaiņas rezultātu pārvaldības procesā, saskaņā ar jauno Starptautiskais rezultātu pārvaldības standartu, kas arī stāsies spēkā 2021.gada 1.janvārī;
* tiek veicināta operacionālās neatkarības nodrošināšana Disciplinārajai antidopinga komisijai un operacionālās/institucionālās neatkarības nodrošināšana Pārsūdzības komisijai, lai nodrošinātu rezultātu pārvaldītāja nepiedalīšanos lēmuma pieņemšanā, kā arī Pārsūdzības komisijas neatkarību no rezultātu pārvaldītāja;
* tiek noteikta ļaunprātīgi lietotu vielu noteikšana (kokaīns, heroīns, THC un ekstazī), kā arī izstrādāts īpašs sankciju noteikšanas modelis;
* tiek paredzēta iespēja sportistam pierādīt ārkārtējus apstākļus, kas ietekmēja iespēju ierasties uz dopinga kontroli, diskvalifikācijas termiņu ir iespējams samazināt izvērtējot vainas pakāpi, u.c. apstākļus;
* tiek paplašināts falsifikācijas pārkāpuma definējums nosakot, ka jebkādas krāpnieciskas darbības (liecību viltošana, viltotu dokumentu iesniegšana, u.c.) arī uzskatāmi par antidopinga noteikumu pārkāpumiem;
* tiek paaugstināta līdzdalības maksimālā soda sankcija līdz mūža diskvalifikācijai, kā arī ietverti atbildību pastiprinoši apstākļi, kuru konstatēšanas gadījumā ir iespējams palielināt diskvalifikācijas termiņu par 2 gadiem;
* tiek paredzēta iespēja noslēgt vienošanos par rezultātu pārvaldību, atzīstot antidopinga noteikumu pārkāpumu, kā arī noteiktās sankcijas, kas dod tiesības iztikt bez lietu izskatīšanas komisijās. Noslēdzot vienošanos par rezultātu pārvaldību tiek atņemtas tiesības uz pārsūdzību;
* tiek paredzēts, ka konstatējot sportistam antidopinga noteikumu pārkāpumu, kurš tika konstatēts sacensību laikā, saņemtā naudas balva ir jāatgriež;
* tiek paredzēts, ka pārsūdzības procesā jebkura iesaistītā puse ir tiesīga sniegt juridiskus argumentus un prasības, kuras netika norādītas disciplinārajā procesā;
* uz veikti citi papildinājumi.
 |
|  3. | Projekta izstrādē iesaistītās institūcijas un publiskas personas kapitālsabiedrības | Latvijas Antidopinga birojs  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Biroju, kā arī sportistus, sporta darbiniekus, sportista vai sporta darbinieka sporta organizācijas, nepilngadīgo sportistu likumiskos pārstāvjus. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā paredzētās normas nemainīs līdzšinējo kārtību, jo tiek pārņemtas 2021.gada Kodeksa normas attiecībā uz sportistu un sporta darbinieku antidopinga noteikumu pārkāpumu novēršanu un izmeklēšanu, kas tiek izmantotas Biroja darbā.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Lai nodrošinātu pilnīgu 2021.gada Kodeksā noteikto prasību piemērošanu Latvijas nacionālajā likumdošanā un atzītu Latvijas antidopinga sistēmas atbilstību 2021.gada Kodeksa prasībām, pēc Kodeksa pieņemšanas un apstiprināšanas, būs nepieciešams veikt grozījumus atsevišķos antidopinga jomas regulējošos tiesību aktos:* Grozījumi “Sporta likumā”;
* Grozījumi Ministru kabineta 2019.gada 24.septembra noteikumosNr.448 “Nacionālie antidopinga noteikumi”;
* Grozījumi Ministru kabineta 2018.gada 26.jūnija noteikumos Nr.377 ”Latvijas Antidopinga biroja nolikums”.

Grozījumus “Sporta likumā” ir nepieciešams veikt, lai paplašinātu deleģētās funkcijas Birojam (iespēju pieņemt lēmumus bez lietu nodošanas komisijām izskatīšanai, no sportistiem pieprasāmās informācijas prasību noteikšana, u.c.), Disciplinārajai antidopinga komisijai (paplašināts tiesības pieņemt lēmumus par vairākiem antidopinga noteikumu pārkāpumu veidiem), Terapeitisko lietošanas izņēmumu komisijai (iespēju pieteikties terapeitiskās lietošanas atļaujai arī par aizliegto metožu lietošanu). Vienlaikus ar grozījumu veikšanu tiktu precizēts personu loks, kam ir tiesības pārsūdzēt pieņemtos lēmumus par antidopinga noteikumu pārkāpumiem.Grozījumus Ministru kabineta 2019.gada 24.septembra noteikumos Nr.448 “Nacionālie antidopinga noteikumi” ir nepieciešams veikt, lai Latvijas normatīvais regulējums atbilstu 2021.gada Kodeksa prasībām un tajos tiktu iekļautas atsauces uz 2021.gada Kodeksa punktiem, kuru iekļaušana nacionālajos antidopinga noteikumos ir noteikta kā obligāta, kā arī atsauce uz 2021.gada Kodeksā izmantotajām definīcijām. Vienlaikus grozījumi paredzētu iekļaut prasības saistībā ar dopinga kontroles veikšanu, Disciplinārās antidopinga komisijas un Pārsūdzības komisijas izskatāmo lietu kārtības izmaiņām un veikt citus grozījumus, kuru ir saistīti ar 2021.gada Kodeksa ievērošanas prasībām.Savukārt grozījumus Ministru kabineta 2018.gada 26.jūnija noteikumos Nr.377 “Latvijas Antidopinga biroja nolikums” nepieciešams veikt, lai norādītu, ka Birojs savā darbībā lēmumus pieņemšanā ir neatkarīgs no valdības un sporta jomas organizācijām. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | 2005.gada 19.oktobra Starptautiskā konvencijas pret dopingu sportā 1989. gada 16. novembra Eiropas Padomes Antidopinga konvencija Nr.135 |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projektam netika organizēta sabiedriskā vai publiskā apspriešana, jo sporta jomas nevalstiskajām organizācijām tika nodrošināta iespēja sniegt savus priekšlikumus 2021.gada Kodeksa tekstam kopš 2017.gada 16.novembra, kad Pasaules Antidopinga aģentūras valde izsludināja 2021.gada Kodeksa pārskatīšanas procesu. Divu gadu laikā tika nodrošināta konsultēšanās ar visām ieinteresētajām pusēm trīs fāzēs – 1. no 2017.gada 12.decembra līdz 2018.gada 31.martam, 2. 2018.gada 4.jūnija līdz 2018.gada 14.septembrim un 3. no 2018.gada 10.decembra līdz 2019.gada 4.martam. Pēc katras konsultēšanās fāzes izstrādāto Kodeksa grozījumu projektu izskatīja Pasaules Antidopinga aģentūras valde kā arī izpildkomiteja un pēc tam Kodeksa projekts tika nodots visām ieinteresētajām personām, lai uzsāktu nākamo konsultāciju fāzi. Šajā konsultēšanās procesā Kodeksa dalībniekiem tika dotas vairākas iespējas sniegt ieguldījumu, piedāvājot ieteikumus kā turpmāk stiprināt globālo antidopinga programmu. Pēc pārskatīšanas procesa ieinteresētās personas tika aicinātas publiski iesaistīties Piektajā pasaules konferencē par dopingu sportā, kas bija iespēja, kuru izmantoja vairāk nekā 70 ieinteresēto personu organizācijas, pirms attiecīgi valde un izpildkomiteja apstiprināja Kodeksu un Starptautisko standartu kopumu.Ņemot vērā iepriekšminēto, sporta jomas nevalstiskajām organizācijām arī no Latvijas tika nodrošināta iespēja sniegt savus priekšlikumus 2021.gada Kodeksa tekstam, uzskatām, ka sabiedrības līdzdalība tika nodrošināta. Vienlaikus vēršam uzmanību, kad pēc Kodeksa pieņemšanas tā teksts vairs nav maināms vai rediģējams, tāpēc atkārota sabiedriskās vai publiskā apspriešana netika organizēta. |
| 2. | Sabiedrības līdzdalība projekta izstrādē | Noteikumu projektam netika organizēta sabiedriskā vai publiskā apspriešana, jo sporta jomas nevalstiskajām organizācijām tika nodrošināta iespēja sniegt savus priekšlikumus 2021.gada Kodeksa tekstam kopš 2017.gada 16.novembra, kad Pasaules Antidopinga aģentūras valde izsludināja 2021.gada Kodeksa pārskatīšanas procesu. Divu gadu laikā tika nodrošināta konsultēšanās ar visām ieinteresētajām pusēm trīs fāzēs – 1. no 2017.gada 12.decembra līdz 2018.gada 31.martam, 2. 2018.gada 4.jūnija līdz 2018.gada 14.septembrim un 3. no 2018.gada 10.decembra līdz 2019.gada 4.martam. Pēc katras konsultēšanās fāzes izstrādāto Kodeksa grozījumu projektu izskatīja Pasaules Antidopinga aģentūras valde kā arī izpildkomiteja un pēc tam Kodeksa projekts tika nodots visām ieinteresētajām personām, lai uzsāktu nākamo konsultāciju fāzi. Šajā konsultēšanās procesā Kodeksa dalībniekiem tika dotas vairākas iespējas sniegt ieguldījumu, piedāvājot ieteikumus kā turpmāk stiprināt globālo antidopinga programmu. Pēc pārskatīšanas procesa ieinteresētās personas tika aicinātas publiski iesaistīties Piektajā pasaules konferencē par dopingu sportā, kas bija iespēja, kuru izmantoja vairāk nekā 70 ieinteresēto personu organizācijas, pirms attiecīgi valde un izpildkomiteja apstiprināja Kodeksu un standartu kopumu.Ņemot vērā iepriekšminēto, sporta jomas nevalstiskajām organizācijām arī no Latvijas tika nodrošināta iespēja sniegt savus priekšlikumus 2021.gada Kodeksa tekstam, uzskatām, ka sabiedrības līdzdalība tika nodrošināta. Vienlaikus vēršam uzmanību, kad pēc Kodeksa pieņemšanas tā teksts vairs nav maināms vai rediģējams, tāpēc atkārota sabiedriskās vai publiskā apspriešana netika organizēta. |
| 3. | Sabiedrības līdzdalības rezultāti | Sabiedriskā apspriede vai publiskā apspriešana noteikumu projektam netika veikta, jo noteikumu projekts paredz apstiprināt 2021.gada Kodeksu, kura teksts nav maināms vai rediģējams, jo to jau ir pieņēmusi Pasaules Antidopinga aģentūra un tas ir publicēts. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Birojs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar.  |
| 3. | Cita informācija |  |

Veselības ministre I. Viņķele

Vīza: Valsts sekretāre D. Mūrmane-Umbraško

S.Lazdiņa, 60005266

sanita.lazdina@vm.gov.lv

R.Lauris, 67226164

roberts.lauris@antidopings.lv

1. <https://www.wada-ama.org/en/media/news/2019-11/wada-publishes-approved-2021-world-anti-doping-code-and-international-standards> [↑](#footnote-ref-2)
2. <https://www.wada-ama.org/en/resources/the-code/2021-world-anti-doping-code> [↑](#footnote-ref-3)
3. <https://vvc.gov.lv/image/catalog/dokumenti/WADA%20Code%202021.docx> [↑](#footnote-ref-4)
4. Starptautiskā Konvencija pret Dopingu sportā. 4.panta 1.punkts. Pieejams: <https://likumi.lv/ta/id/129939-par-starptautisko-konvenciju-pret-dopingu-sporta> [↑](#footnote-ref-5)
5. Turpat. 12.panta (a) punkts [↑](#footnote-ref-6)
6. Turpat. 19.panta (b) punkts [↑](#footnote-ref-7)
7. Turpat. 27.pants [↑](#footnote-ref-8)
8. Turpat. 4.panta 1.punkts [↑](#footnote-ref-9)
9. Turpat. 5.pants [↑](#footnote-ref-10)
10. <https://www.wada-ama.org/en/resources/world-anti-doping-program/2021-model-rules-for-national-anti-doping-organizations> [↑](#footnote-ref-11)
11. Nacionālais antidopinga kodekss. Pieejams: <https://www.nada.de/en/legal-matters/anti-doping-code/national-anti-doping-code-nadc/> [↑](#footnote-ref-12)
12. 2019.gada 24.septembra noteikumi Nr.448 “Nacionālie antidopinga noteikumi”. Pieejami:https://likumi.lv/ta/id/309598-nacionalie-antidopinga-noteikumi [↑](#footnote-ref-13)
13. 2019.gada 24.septembra noteikumi Nr.447 “Par Pasaules Antidopinga aģentūras 2015.gada Pasaules Antidopinga kodeksa pieņemšanu”. Pieejami: <https://likumi.lv/ta/id/309602-par-pasaules-antidopinga-agenturas-2015-gada-pasaules-antidopinga-kodeksa-pienemsanu> [↑](#footnote-ref-14)
14. <https://www.wada-ama.org/sites/default/files/resources/files/td2019_index_v4.0.pdf> [↑](#footnote-ref-15)
15. <https://www.wada-ama.org/en/resources/the-code/2021-international-standard-for-education-ise> [↑](#footnote-ref-16)
16. <https://www.wada-ama.org/en/resources/the-code/2021-international-standard-for-results-management-isrm> [↑](#footnote-ref-17)
17. <https://www.wada-ama.org/en/resources/the-code/2021-world-anti-doping-code-and-international-standard-framework-development-and> [↑](#footnote-ref-18)